Den afrikanske svinepest spreder sig i Europa. Senest er en dansk svinebesætning i Litauen blevet ramt af et udbrud. Derfor måtte samtlige 20.000 svin aflives.

I Danmark frygter man, at den uhelbredelige sygdom kan komme til at koste dyrt for det danske landbrug.

Læs også : Svinepest eksploderer i Østeuropa: Lastbilchauffører kan tage smitten med til Danmark

- Vores beregninger viser, at den første danske gris, der bliver smittet, vil koste 3 millarder, siger epidemiolog Rene Bødker fra DTU Veterinærinstituttet.

Afrikansk svinepest Afrikansk svinepest er en smitsom virussygdom​ hos svin. Afrikansk svinepest smitter ikke mennesker, og kontakt med smittede dyr udgør derfor ingen sundhedsmæssig risiko for mennesker.

Afrikansk svinepest har aldrig været konstateret i Danmark - dog på dansk landbrug uden for vores landegrænser.

I Europa sker smitte fra besætning til besætning oftest ved handel med grise, som er smittet, men endnu ikke har symptomer eller ved anvendelse af transportvogne, der ikke er ordentligt rengjort. Personer kan også videreføre smitten. Kilde: Fødevarestyrelsen

Han mener, at det er en reel katastrofe, som er i gang med de mange udbrud i Europa.

- Der foregår en katastrofe for øjnene af os, men vi ved simpelthen ikke, hvad vi skal gøre ved det, siger Rene Bødker.

Sådan smitter afrikansk svinepest

Der har været meget fokus på vildsvin, der er bærere af smitten, fordi de kommer over den danske grænse. Og de er også farlige for dansk landbrug, fordi grisene dør af smitten og besætninger ikke kan eksporteres efter et udbrud.

Ifølge Jens Peter Nielsen, der er professor i sundhed hos grise på Københavns Universitet, er der to typiske måder afrikansk svinepest smitter.

- Vildsvinene kan have afrikansk svinepest uden at dø det, derfor tager de det med rundt og kan smitte svinefarme, siger Jens Peter Nielsen.

Læs også : Fare for svinepest: Beskidte dyretransporterer kører ind over grænsen

- Derudover kan dyretransporter have smitten med rundt, og de kommer i tæt kontakt med dyrene, siger Jens Peter Nielsen.

På DTU Veterinærinstitut har de lavet forsøg med om myg, klæger og stikfluer kan smitte svinene, og det kan de, derfor er flyvende insekter også en mulighed for smitten.

- De kan faktisk både smitte gennem stik og hvis de bliver spist af grisene. Det er ret nyt, at vi har fundet ud af det, siger Rene Bødker.

Men hvad det var, der smittede et af de 20.000 svin, står stadig hen i det uvisse.

Stadig et mysterium hvorfor besætningen blev ramt

Netop risikoen for, at det danske landbrug også skulle blive ramt af den farlige afrikanske svinepest, gjorde at et hold af danske eksperter tog til Litauen for at finde ud af, hvorfor spredningen skete.

Rene Bødker fra DTU Veterinærinstitut var med på besøg hos besætningen i Litauen og fortæller, at sikkerheden er i top.

- De har tre hegn rundt om landbruget for at holde vildsvin ude, de har flueenet oppe for alle ventilationer og de har styr på, hvem der kommer ind og ud, siger Rene Bødker.

Jens Peter Nielsen var ligeledes med i Litauen. Han vurderer, at det kan have været en lastbil, som har skulle af- og pålæsse ved svinefarmen, der kan have haft smitten med ind i farmen.

- Selvom lastbiler bliver vasket og desinficeret inden de kommer ind, så kan de godt bære smitten. Lastbiler kommer vidt omkring og kan godt samle virussen fra et vildsvin, siger Jens Peter Nielsen.

Men det er også kun et bud på, hvordan smitten ramte det danske landbrug i Litauen. Ingen ved med sikkerhed, hvordan det skete. Og det er problemet, som eksperterne står tilbage med.

Den afrikanske svinepest nærmer sig Danmark

Jens Peter Nielsen mener, at det er kritisk for dansk landbrug, at den afrikanske svinepest nærmer sig den danske grænse.

- Det næste land, der bliver ramt, er nok Tyskland, så er det jo meget tæt på Danmark. Der er mange vildsvin i Nordtyskland og de elsker de majsmarker, som man også finder mange af i Sønderjylland, siger Jens Peter Nielsen.

Lige nu er der en stor spredning af sygdommen i Østeuropa og Baltikum, hvor der ikke er kontrol over smitten.

- Problemet rummer to ting. I Danmark holder vi det ude, og det er selvfølgelig et problem at skulle sætte hegn op og alt muligt. Men det skræmmende er, at de steder, hvor spredningen bliver som Rusland og Østeuropa ikke kan stoppes, siger Jens Peter Nielsen.